AP ตั้งเป้ารายได้ปีนี้ 2.37 หมื่นลบ. จากการเปิดโครงการใหม่ 20 โครงการ
AP ตั้งเป้ารายได้ปีนี้ 2.37 หมื่นลบ. คาดยอดขายปีนี้ 3 หมื่นลบ. จากการเปิดโครงการใหม่ 20 โครงการมูลค่ารวม 3.27 หมื่นลบ.
24 ก.พ. 2559

นายอนุพงษ์ อัศวโภคิน ประธานเจ้าหน้าที่บริหาร บริษัท เอพี (ไทยแลนด์) จำกัด (มหาชน) หรือ AP เปิดเผยว่า แผนการดำเนินงานในปีนี้ตั้งเป้าหมายยอดขาย (Presales) เพิ่มขึ้นมาที่ 31,000 ล้านบาท แบ่งเป็นยอดขายที่มาจากสินค้าแนวราบมูลค่า 14,500 ล้านบาท และแนวสูงมูลค่า 16,500 ล้านบาท ผ่านการเปิดตัวโครงการใหม่จำนวน 20 โครงการ มูลค่ารวม 32,715 ล้านบาท แบ่งเป็นบ้านเดี่ยว 8 โครงการ มูลค่ารวม 8,370 ล้านบาท ,ทาวน์เฮ้าส์ 7 โครงการ มูลค่ารวม 6,105 ล้านบาท และคอนโดมิเนียม 5 โครงการ มูลค่ารวม 18,240 ล้านบาท 
ส่วนเป้ารับรู้รายได้ (Revenue) บริษัทตั้งเป้าเพิ่มขึ้นมาที่ 23,700 ล้านบาท ซึ่งจะรับรู้รายได้มาจากสินค้าแนวราบมูลค่า 13,800 ล้านบาท และจากคอนโดมิเนียมมูลค่า 9,900 ล้านบาท โดยในไตรมาส 4/59 จะเป็นช่วงที่บริษัทจะรับรู้รายได้เป็นจำนวนมากจาก 8 คอนโดมิเนียมที่ก่อสร้างเสร็จพร้อมส่งมอบในช่วงนั้น ได้แก่ RHYTHM สุขุมวิท 42, RHYTHM อโศก,RHYTHM สุขุมวิท 36-38, Aspire สาทร-ท่าพระ, Aspire งามวงศ์วาน, Aspire วุฒากาศ, Aspire สาทร-ตากสิน 3 และ Galerie 39 ซึ่งไม่นับรวมคอนโดมิเนียมโครงการอื่นๆ ที่ก่อสร้างเสร็จและทะยอยรับรู้รายได้ไปก่อนหน้า ณ ปัจจุบัน (1 มกราคม-22 กุมภาพันธ์) บริษัทมีสินค้ารอรับรู้รายได้ (Backlog) มูลค่า 11,583 ล้านบาท
“ปีนี้ภาพรวมตลาดอสังหาริมทรัพย์ยังคงมีการขยายตัวอย่างต่อเนื่อง ด้วยอานิสงส์จากแผนการพัฒนาโครงข่ายรถไฟฟ้าสายใหม่ๆ ที่เป็นตัวกระตุ้นสำคัญให้ภาคอสังหาริมทรัพย์มีการขยายตัวตามไปด้วย อีกทั้งนโยบายต่างๆ จากทางภาครัฐที่ช่วงเร่งสร้างความมั่นใจผู้บริโภคให้เกิดขึ้น ซึ่งที่ผ่านมาก็มีสัญญาณการปรับตัวไปในทางที่ดี ดังนั้นธุรกิจอสังหาริมทรัพย์ในปีนี้ก็น่าจะมีสัญญาณที่ดีไปตามภาพรวมเศรษฐกิจประเทศ”นายอนุพงษ์ กล่าว
สำหรับในปีที่ผ่านมาบริษัทสามารถสร้างยอดขายรวมได้มากถึง 28,184 ล้านบาท เพิ่มขึ้น 24% จากปีก่อน โดยยอดขายที่เพิ่มขึ้นมาจากทั้งสินค้าแนวราบ 13,225 ล้านบาท และแนวสูง 14,959 ล้านบาทที่ได้รับการตอบรับเป็นอย่างดีจากตลาด ด้วยจุดขายทั้งในเรื่องของศักยภาพทำเลที่เชื่อมต่อทุกการเดินทาง แวดล้อมด้วยสิ่งอำนวยความสะดวกรอบด้าน (Space Connect) การออกแบบตัวสินค้าที่คำนึงถึงพื้นที่ใช้สอยที่เกิดประโยชน์สูงสุด (Space Maximize) และการจัดวางผังโครงการที่คำนึงถึงความเป็นส่วนตัวในการอยู่อาศัย (Space Privacy) ในทุกตารางนิ้ว ส่วนรายได้รวมเท่ากับ 22,079 ล้านบาท และมีกำไรสุทธิเท่ากับ 2,623 ล้านบาท เพิ่มขึ้น 0.3% จากปีก่อน ขณะที่มีสัดส่วนหนี้สินต่อทุน (Net Debt to Equity) ลดลงเหลือเพียง 0.81 จากปีก่อนหน้า 0.90
โดยภาพรวมการร่วมทุนกับทางกลุ่มมิติซูบิชิ เอสเตท หนึ่งในผู้นำการพัฒนาตลาดอสังหาริมทรัพย์แบบครบวงจรในประเทศญี่ปุ่น ตลอด 2 ปีที่ผ่านมา (ปี 57-58) ได้ดำเนินพัฒนาคอนโดมิเนียมร่วมกันทั้งสิ้น 7 โครงการ มูลค่ารวม 24,050 ล้านบาท สร้างยอดขายรวมได้มากถึง 80% และ 3 ใน 7 โครงการร่วมทุนได้แก่ RHYTHM สุขุมวิท 36-38, Aspire รัชดา-วงศ์สว่าง และ Aspire สาทร-ท่าพระ มีแผนก่อสร้างเสร็จพร้อมส่งมอบในปีนี้ และในช่วงไตรมาส 3 บริษัทฯ มีแผนเปิดตัวโครงการร่วมทุนโครงการที่ 8 ในทำเลย่านเอกมัย มูลค่าโครงการประมาณ 2,600 ล้านบาท